Giuseppe Bertello

Mons. **Giuseppe [[kardinál]] Bertello** (* 1. októbra 1942, Piemont, Talianske kráľovstvo) je rímskokatolícky kňaz, biskup, od r. 2012 kardinál, ktorý bol od októbra 2011 do októbra 2021 predsedom Pápežskej komisie pre mestský štát Vatikán a predsedom Governatorátu Mestského štátu Vatikán. Od 1971 do 2011 pôsobil v diplomatických službách Svätej stolice; arcibiskupom sa stal v r. 1987; bol menovaný za apoštolského nuncia v niekoľkých krajinách vrátane Rwandy, Mexika a Talianska a bol zástupcom Svätej stolice vo viacerých medzinárodných organizáciach.

## Raný život
Za kňaza bol vysvätený 29. júna 1966 biskupom Albinom Mensom. Získal licenciu v pastoračnej teológii a doktorát z kánonického práva. Pokračoval na Pápežskej cirkevnej akadémii, kde študoval diplomaciu.

## Diplomatická služba
Do diplomatických služieb Svätej stolice vstúpil v r. 1971 a do r. 1973 pôsobil na nunciatúre v Sudáne, ktorá bola zároveň apoštolskou delegáciou pre oblasť Červeného mora. V rokoch 1973 až 1976 bol tajomníkom na nunciatúre v Turecku. Kaplánom Jeho Svätosti sa stal 9. februára 1976. V rokoch 1976 až 1981 bol tajomníkom na nunciatúre vo Venezuele a pôsobil v hodnosti audítora v Úrade Organizácie Spojených národov v Ženeve. V Severnej Kórei ako prvý kňaz navštívil malú katolícku komunitu tejto krajiny izolovanej do kórejskej vojny.

## Biskup
Dňa 17. októbra 1987 ho pápež Ján Pavol II. vymenoval za titulárneho arcibiskupa Urbs Salvia a vymenoval ho za apoštolského nuncia v Ghane, Togu a Benine. Vysvätil ho 28. novembra 1987 kardinál Agostino Casaroli, pričom hlavnými spolusvätiteľmi boli biskupi Albino Mensa a Luigi Bettazzi. 12. januára 1990 bol preložený do Rwandy, kde podporoval organizácie na ochranu ľudských práv a povzbudzoval katolíckych biskupov, aby sa zjednotili ako silní zástancovia ukončenia občianskej vojny. Zostal na svojom poste a cestoval do nebezpečných oblastí, aby vydal svedectvo o genocíde Tutsiov v roku 1994. V marci 1995 ho Ján Pavol II. vymenoval od roku 1997 za stáleho pozorovateľa Svätej stolice pri OSN v Ženeve, s rovnakou úlohou vo Svetovej obchodnej organizácii. Po svojom vymenovaní vyjednal štatút Svätej stolice ako stáleho pozorovateľa vo Svetovej obchodnej organizácii a v tom roku sa stal jej prvým zástupcom.

27. decembra 2000 ho Ján Pavol II. vymenoval za apoštolského nuncia v Mexiku. 11. januára 2006 bol vymenovaný pápežom Benediktom XVI. za apoštolského nuncia v Taliansku a San Maríne.

## Rímska kúria
Dňa 3. septembra 2011 pápež Benedikt XVI. ho vymenoval za predsedu Pápežskej komisie pre mestský štát Vatikán a prezidenta Governatorátu Mestského štátu Vatikán s účinnosťou od 1. októbra 2011, v deň jeho 69. narodenín. Dňa 6. januára 2012 pápež Benedikt XVI. oznámil, že Bertello bude vymenovaný za kardinála. 18. februára bol menovaný za kardinála-diakona s titulárnym chrámom Santi Vito, Modesto e Crescenzia.

21. apríla ho Benedikt XVI. vymenoval na päťročné obdobie za člena:
* Kongregácie pre evanjelizáciu národov
* Kongregácie pre biskupov
* Pápežskej rady pre spravodlivosť a pokoj

Bol jedným z kardinálov voličov, ktorí sa zúčastnili na pápežskom konkláve v r. 2013, ktoré zvolilo pápeža Františka.

Dňa 13. apríla 2013 bol vymenovaný do Rady kardinálov, ktorú založil pápež František, aby mu radil pri navrhovaní plánu reštrukturalizácie Rímskej kúrie. Pápež František ho 10. novembra 2014 ustanovil za člena administratúry Patrimónie Apoštolskej stolice a 3. decembra 2016 za člena Kongregácie pre kauzy svätých. Pápež František tiež obnovil jeho menovanie v Pápežskej komisii pre Vatikánsky mestský štát.

Dňa 15. októbra 2020 pápež František obnovil jeho funkčné obdobie v Rade kardinálov.

Pápež František vymenoval 8. septembra 2021 biskupa Fernanda Vérgeza Alzagu za jeho nástupcu vo funkcii predsedu Pápežskej komisie pre mestský štát Vatikán a prezidenta Governatorátu Mestského štátu Vatikán s účinnosťou od 1. októbra 2021, v deň jeho 79. narodenín.

4. marca 2022 bol povýšený do hodnosti kardinála kňaza.

## Referencie

## Pozri aj
* Zoznam žijúcich kardinálov
* Zoznam kardinálov vymenovaných Benediktom XVI.

## Iné projekty

## Zdroj

Kategória:Narodenia v 1942
Kategória:Talianski kardináli
Kategória:Talianski rímskokatolícki biskupi
Kategória:Talianski rímskokatolícki arcibiskupi
Kategória:Talianski rímskokatolícki kňazi
Kategória:Apoštolskí nunciovia v Taliansku
Kategória:Apoštolskí nunciovia v Mexiku
Kategória:Apoštolskí nunciovia v San Maríne
Kategória:Rytieri veľkokríža Radu za zásluhy Talianskej republiky
Kategória:Osobnosti z Piemontu